Document ID: 32001R0394

Komisjoni määrus (EÜ) nr 394/2001,
27. veebruar 2001,
millega muudetakse määrust (EMÜ) nr 2700/93, milles sätestatakse lamba- ja kitselihatootjatele lisatasu maksmise üksikasjalikud eeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 3. novembri 1998. aasta määrust (EÜ) nr 2467/98 lamba- ja kitselihaturu ühise korralduse kohta, [1] muudetud määrusega (EÜ) nr 1669/2000, [2] eriti selle artikli 5 lõiget 9,
võttes arvesse nõukogu 27. novembri 1990. aasta määrust (EMÜ) nr 3493/90, milles sätestatakse lamba- ja kitselihatootjatele lisatasude maksmise üldeeskirjad, [3] viimati muudetud määrusega (EÜ) nr 2825/2000, [4] eriti selle artikli 2 lõiget 4,
ning arvestades järgmist:
(1) Nõukogu 14. mai 1990. aasta määrusega (EMÜ) nr 1323/90 (millega kehtestatakse eriabi lamba- ja kitsekasvatusele teatavates ühenduse ebasoodsamates piirkondades, [5] viimati muudetud määrusega (EÜ) nr 193/98 [6]) nähakse ette eriabi nõukogu 17. mai 1999. aasta määruses (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks ning teatavate määruste muutmise ja kehtetuks tunnistamise kohta [7]) määratletud ebasoodsamates piirkondades asuvatele tootjatele.
(2) Ebasoodsamas piirkonnas asuva tootja määratlust vastavalt määruse (EMÜ) nr 3493/90 artikli 2 lõikele 2 on muudetud ja see tähistab lamba- või kitselihatootjaid, kelle ettevõte asub vastavalt määruse (EÜ) nr 1257/1999 artiklile 17 määratletud piirkondades või kelle ettevõtte põllumajanduslikul otstarbel kasutatavast maa-alast vähemalt 50 % asub kõnealustes piirkondades.
(3) Seepärast on vaja muuta komisjoni määrust (EMÜ) nr 2700/93 [8] (viimati muudetud määrusega (EÜ) nr 1410/1999 [9]), et viia see kooskõlla ebasoodsamates piirkondades asuvate tootjate muudetud määratlusega.
(4) Määruse (EMÜ) nr 3493/90 muudatus jõustus 23. detsembril 2000. Kuna see muudatus hõlbustab põllumajandustootjatel eeskirjade järgimist, tuleks kõnealust määrust kohaldada alates 2001. turustusaasta algusest.
(5) Käesoleva määrusega ettenähtud meetmed on kooskõlas lamba- ja kitselihaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2700/93 artikkel 1a asendatakse järgmisega:
"Artikkel 1a
Eriabi taotlemine teatavates ebasoodsamates piirkondades (määrus (EMÜ) nr 1323/90):
1. Määruse (EMÜ) nr 1323/90 artiklis 1 sätestatud eriabi saamiseks peab määruse (EMÜ) nr 3493/90 artikli 2 lõike 2 teises lõigus sätestatud tingimustele vastav tootja:
a) kes peab igal aastal esitama deklaratsiooni oma ettevõtte kogu põllumajandusliku kõlviku kohta määruse (EMÜ) nr 3887/92 (millega kehtestatakse üksikasjalikud eeskirjad ühenduse teatavate toetuskavade ühtse haldus- ja kontrollisüsteemi kohaldamiseks) artiklis 4 sätestatud pindalatoetuse taotluse vormis, märkima kõnealusesse deklaratsiooni need põllumajanduslikul otstarbel kasutatavad maatükid, mis asuvad ebasoodsamates piirkondades;
b) kes ei pea esitama punktis a osutatud deklaratsiooni, esitama igal aastal erideklaratsiooni ja kasutama vajaduse korral ühtse süsteemi raames sätestatud põllumajanduslike maatükkide identifitseerimise süsteemi. Kõnealusesse deklaratsiooni märgitakse kogu omatava, renditava või muu korra alusel kasutatava maa asukoht, selle pindala ja põllumajanduslikul otstarbel kasutatavad maatükid, mis asuvad ebasoodsamates piirkondades. Liikmesriigid võivad sätestada, et kõnealune erideklaratsioon lisatakse ute ja/või kitse kohta makstava lisatasu taotlusele.
2. Pädev riigiasutus võib nõuda, et esitatakse kinnisasja omandiõigust kinnitav dokument, rendileping või tootjate vahel sõlmitud kirjalik kokkulepe ja vajaduse korral kohaliku või piirkondliku ametiasutuse tõend, mille alusel asjaomane tootja võib põllumajandusmaad kasutada. Tõendis märgitakse tootja kasutusse antud maa pindala ja ebasoodsamates piirkondades asuvad maatükid.
3. Liikmesriigid võivad nõuda, et lõike 1 punktis b osutatud juhul esitatakse erideklaratsioon pindalatoetuse taotluse vormis.
4. Liikmesriigid teatavad komisjonile enne iga turustusaasta 30. juunit nende tootjate arvu ja asukoha, kes taotlevad lisatasu lõike 1 punktis b osutatud tõendi alusel.
5. Tootjate pindaladeklaratsioon ja erideklaratsioon tuleb kontrollida vastavalt määruse (EMÜ) nr 3887/92 artiklitele 6 ja 7. Eespool nimetatud korras tegelikult kindlaksmääratud maa-alasid kasutatakse selleks, et arvutada, kui suur osa põllumajandusettevõtte põllumajanduslikul otstarbel kasutatava maa üldpindalast asub ebasoodsamates piirkondades.
6. Kui põllumajandustootja poolt esitatud eespool nimetatud dokumendid näitavad, et vähemalt 50 % põllumajanduslikul otstarbel kasutatavast maast asub ebasoodsamates piirkondades, kuid kui kontrolli käigus tegelikult kindlaksmääratud protsendimäär on alla 50 %, ei maksta eriabi ning ute kohta makstavat lisatasu vähendatakse võrdeliselt tegelikult kindlaksmääratud protsendimäära ja 50 % vahega.
Valeandmete esitamisel tahtlikult või tõsise hooletuse tõttu:
- jäetakse kõnealune tootja asjaomasel turustusaastal välja ute/kitse lisatasu kavast ja
- jäetakse kõnealune tootja sellest lisatasukavast välja ka järgmisel turustusaastal, juhul kui valeandmed esitati tahtlikult.
Vähendust ei kohaldata, kui tootja suudab tõendada, et pindala kindlaksmääramine põhines pädeva asutuse poolt tunnustatud teabel."
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolevat määrust kohaldatakse alates 2001. turustusaasta algusest.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. veebruar 2001

Labels: 19
5
6